A BIZOTTSÁG 118/2005/EK RENDELETE
(2005. január 26.)
az 1782/2003/EK tanácsi rendelet VIII. melléklete módosításáról és a rendeletben foglalt, az egységes támogatási rendszer részleges vagy szabad választáson alapuló végrehajtására, valamint az egységes területalapú kifizetési rendszer éves pénzügyi keretére vonatkozó kifizetések felső határainak megállapításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról szóló, továbbá a 2019/93/EGK, 1452/2001/EK, 1453/2001/EK, 1454/2001/EK, 1868/94/EK, 1251/1999/EK, 1254/1999/EK, 1673/2000/EK, 2358/71/EGK és a 2529/2001/EK (1) rendeletek módosításáról szóló, 2003. szeptember 29-i 1782/2003/EK tanácsi rendeletre és különösen annak 64. cikke (2) bekezdésére, 70. cikke (2) bekezdésére, és 71. cikke (2) bekezdésére, a 143b. cikke (3) bekezdésére, valamint 145. cikke i) pontjára,
mivel:
(1)
Az 1782/2003/EK rendelet 62. cikkében foglalt lehetőséggel élő tagállamokra vonatkozóan, valamint a rendelet 145. cikkének i) pontja tartalmának függvényében a rendelet VIII. mellékletében meghatározott összegeket felül kell vizsgálni.
(2)
Azon tagállamokra vonatkozóan, amelyek 2005-ben hajtják végre az 1782/2003/EK rendelet III. címében foglalt egységes támogatási rendszert, a rendelet 66. és 69. cikkei által meghatározott valamennyi, 2005. évi kifizetés felső határát rögzíteni kell.
(3)
Az 1782/2003/EK rendelet 70. cikkében megállapított lehetőséggel 2005-ben élő tagállamok tekintetében rögzíteni kell az egységes támogatási rendszerben nem foglalt közvetlen kifizetésekre alkalmazandó felső határokat a 2005. évre vonatkozóan.
(4)
Az 1782/2003/EK rendelet 71. cikkében említett átmeneti idő alkalmazásának lehetőségével 2005-ben élő tagállamok tekintetében rögzíteni kell a rendelet VI. mellékletében felsorolt közvetlen kifizetésekre alkalmazandó felső határokat a 2005. évre vonatkozóan.
(5)
Az átláthatóság érdekében célszerű az egységes támogatási rendszer kifizetéseinek 2005. évre vonatkozó felső határait közzétenni a rendelet 66. és 69. cikkei által meghatározott valamennyi kifizetésre vonatkozó felső határoknak az 1782/2003/EK rendelet VIII. mellékletében foglalt kiigazított felső határokból való levonását követően.
(6)
A Közösséghez 2004-ben csatlakozott és az 1782/2003/EK rendelet IV címe a) pontjában foglalt egységes területalapú kifizetési rendszert 2005-ben végrehajtó tagállamok tekintetében meg kell határozni az adott évre vonatkozó pénzügyi keretet a rendelet 143b. cikke (3) bekezdésével összhangban.
(7)
Az e rendeletben előírt intézkedések összhangban vannak a Közvetlen Kifizetések Irányítóbizottságának véleményével,
ELFOGADTA EZT A RENDELETET:
1. cikk
Az 1782/2003/EK rendelet VIII. mellékletének helyébe e rendelet I. mellékletének szövege lép.
2. cikk
(1) Az 1782/2003/EK rendelet 64. cikke (2) bekezdésében foglalt 2005. évre vonatkozó kifizetések felső határait e rendelet II. és III. mellékleteiben kell meghatározni.
(2) Az 1782/2003/EK rendelet 71. cikke (2) bekezdésében foglalt 2005. évre vonatkozó felső határokat e rendelet IV. és III. mellékleteiben kell meghatározni.
(3) Az egységes támogatási rendszer 2005. évre vonatkozó kifizetéseinek felső határait e rendelet V. mellékletében kell meghatározni.
(4) Az 1782/2003/EK rendelet 143b. cikke (3) bekezdésében foglalt 2005. évre vonatkozó pénzügyi keretet e rendelet VI. mellékletében kell meghatározni.
3. cikk
Az 1782/2003/EK rendelet 58. cikkében foglalt regionális végrehajtást választó tagállamok legkésőbb az egységes támogatási rendszer végrehajtását követő első év március 1-ig értesítik a Bizottságot az egységes támogatási rendszer végrehajtása első évének legkésőbb december 31-ig általuk megállapított regionális felső határokról.
4. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. január 26-án.